万年县试金马式赋（以汉朝铸金为名马式为韵）
吕镈 (Tang)
马以行地致用。式乃铸金取规。表骐骥以立则。拟形容而可知。合诸法象。遵彼权奇。卓尔趫姿。想从革而乍见。骇兹殊相。疑轶尘而载驰。毫发尽似。纤秾不差。诚骏骨之倜傥。亦巧心之云为。本其称自前朝。制于往汉。金也者。持坚刚之可久。式也者。验逸异而有案。形乃辨于千里。功讵劳于万锻。匪刻鹄之同科。岂偶人而齐贯。载鍊载精。我马是程。武脊乍睹。龙文可名。星气相合。金光发明。踠足不前。如俟孙阳之顾。望云邈视。宁殊洼水之生。向日而疑将奋影。临风而状若长鸣。曲尽其趣。不愆于素。写逸态以全能。制兰筋而巧附。瞳双镜而可鉴。颧两月以合度。谓天骥之呈材。乃良金之所铸。取则不远。其象孔昭。常矫矫以示众。特昂昂而建标。騕袅在目。飞黄立朝。哂求市之三年。终观骏死。无相肥于一概。何虑驹跳。所以稽乎骥德。垂此作式。指半汉以成规。岂驽骀之可惑。置于宫壸。有待献书之贤。铸以越铜。载假伏波之力。事与名远。理将意深。宁俟造父之能驯。骅骝可觌。何必九方之善相。骊牝独寻。等循形以观影。咸得骏于斯金。故曰考兹术也。选无违者。可以断臧否。明取舍。形分似是。类别真假。欲献状于国门。期一中于名马。